Kaapstad maak dit ál makliker om krag te verkoopGeordin Hill-Lewis, Kaapstadse burgemeester, was Maandag aan die woord (Foto: Verskaf) Die Stad Kaapstad het beleidsveranderings aangekondig wat kommersiële en nywerheidsopwekking moontlik sal maak sodat meer elektrisiteit vir die stad beskikbaar sal wees. Ingevolge die nuwe beleid sal die stad voortaan ook kontant aan klante met kleinskaalse ingeboude opwekking (SSEG) betaal vir die oortollige krag wat hulle produseer en aan die stad herverkoop. In die verlede kon hierdie klante slegs vergoed word deur middel van krediete op hul munisipale rekeninge. Boonop sal hierdie klante nou toegelaat word om meer elektrisiteit aan die stad te verkoop as wat hulle self gebruik. In die verlede was daar van klante wat self krag opwek, verwag om netto verbruikers van die stad se energie te wees. Hulle sal nou aangespoor word om netto produsente te word. Geordin Hill-Lewis, Kaapstadse burgemeester, het die veranderinge Maandag aangekondig in ŉ poging om die uitwerking van beurtkrag te verminder. Hill-Lewis sê hoewel die twee beleidsveranderinge aanvanklik slegs op kommersiële en industriële klante van toepassing sal wees, is die stad van voorneme om die beleid mettertyd uit te brei na almal, ook diegene wat op klein skaal by byvoorbeeld hul huise met sonkragpanele elektrisiteit opwek. “Hierdie stapsgewyse oorgang sal verseker dat ons die grootste projekte met die grootste vermoë om ŉ positiewe uitwerking op beurtkrag te hê, eerste aanlyn kan bring en enige kwessies wat aanvanklik opduik te pak sonder om druk op die stad se voorsieningsnetwerk te plaas,” sê Hill-Lewis. “Beurtkrag is die enkele grootste ekonomiese kwessie wat Suid-Afrika in die gesig staar. Eskom se fase 6-beurtkrag wat vandeesmaand ingestel is, het die nasionale ekonomie sowat R4,2 miljard per dag uit die sak gejaag. Hierdie verlore waarde vernietig nie net sakeondernemings nie, maar het die land op koers geplaas om selfs meer as die 125 000 werksgeleenthede wat beurtkrag net in 2019 verwoes het, te vernietig.” Hill-Lewis het tydens die vergadering benadruk dat energiesekerheid nie net gaan oor betroubare kragvoorsiening nie, maar dat dit ook bekostigbaar moet wees. “Eskom se steenkoolgedrewe elektrisiteit, asook die koste van sy geweldige skuld, maak Suid-Afrikaanse energie al hoe meer onbekostigbaar. Die verbysterende 32,7%-tariefverhoging wat Eskom vir volgende jaar in die vooruitsig stel, bevestig dit. “Kapenaars het dit nodig dat die stad sy afhanklikheid van Eskom verminder en vandag se aankondiging is nog ŉ stap in daardie rigting. Ek sien uit daarna om die belangstelling in die mark dop te hou terwyl ons optree om elektrisiteit van ons inwoners aan te koop.”